‘อาร์เอส’คุยกำไรโตอีกมาก
RS ลั่นไตรมาส 3 โกยกำไร 91 ล้านบาท ใกล้ไตรมาส 2 ได้ทีวีดาวเทียมช่วย จับมือพันธมิตรแข่งประมูลพรีเมียร์ลีก
31 ส.ค. 2555

RS ลั่นไตรมาส 3 โกยกำไร 91 ล้านบาท ใกล้ไตรมาส 2 ได้ทีวีดาวเทียมช่วย จับมือพันธมิตรแข่งประมูลพรีเมียร์ลีก
นางพรพรรณ เตชรุ่งชัยกุล ประธานเจ้าหน้าที่บริหารฝ่ายปฏิบัติการ บริษัท อาร์เอส (RS) เปิดเผยว่า บริษัทมั่นใจว่ากำไรสุทธิไตรมาส 3 จะใกล้เคียงกับไตรมาส 2 ที่ทำได้ 91 ล้านบาท แม้ปกติไตรมาส 3 จะเป็นฤดูโลว์ซีซันของธุรกิจ และมีค่าใช้จ่ายในการทำตลาดและโฆษณาธุรกิจกล่องรับสัญญาณซันบอกซ์ ลา ลีกา อีกไม่เกิน 10 ล้านบาทก็ตาม เพราะมีรายได้โฆษณาเพิ่มขึ้น หลังปรับอัตราโฆษณาทีวีดาวเทียมช่อง 8 และช่องสบายดีเพิ่ม 50% ตั้งแต่เดือน ส.ค.ที่ผ่านมา
“ถ้ามองการดำเนินงานปกติ ไตรมาส 3 นี้จะมีกำไรสุทธิมากกว่าไตรมาส 2 เพราะความแข็งแกร่งของทีวีดาวเทียมที่เริ่มเห็นผลชัด และเรตติ้งของช่องก็ยังคงเป็นอันดับต้นของทีวีดาวเทียม ทำให้รายได้และกำไรสุทธิครึ่งปีหลังจะออกมาดีกว่าครึ่งปีแรก” นางพรพรรณ กล่าว
ขณะนี้ยังคงยืนยันเป้าหมายเดิมที่รายได้ปีนี้ 3,200 ล้านบาท เทียบจากปีก่อน 2,765 ล้านบาท กำไรสุทธิจะมากกว่าปีก่อนที่ 209 ล้านบาท และอัตรากำไรสุทธิจะขึ้นเป็น 10% เทียบปีก่อน 7.57% จากทีวีดาวเทียมเริ่มรับรู้รายได้โฆษณามากขึ้น ขณะที่ต้นทุนในการลงทุนคงที่ ส่วนการเข้าประมูลพรีเมียร์ลีกบริษัทจะเข้าร่วมกับพาร์ตเนอร์ 1 ราย 
กรณีที่ราคาหุ้น RS ปรับขึ้นต่อเนื่องในช่วงนี้ เชื่อว่าไม่ได้มาจากโครงการซื้อหุ้นคืนของบริษัทในช่วงนี้ เพราะโครงการกำหนดซื้อคืนเพียง 26 ล้านหุ้น โดยจะใช้เงินซื้อประมาณ 75 ล้านบาท และจนถึงเมื่อวันที่ 29 ส.ค. บริษัทได้ซื้อหุ้นคืนไปแล้ว 12.3 ล้านหุ้น ใช้เงินไปทั้งหมด 46 ล้านบาท และในช่วงนี้บริษัทซื้อหุ้นคืนเกือบทุกวัน เพราะเหลือเวลาอีกเพียงกว่า 1 เดือน จะหมดเวลาที่กำหนดไว้ โดยยังไม่มีแผนว่าจะขายคืนในตลาดหุ้นหรือให้พันธมิตร 
ทั้งนี้ การที่นักวิเคราะห์ให้น้ำหนักหุ้นบริษัทมากกว่ากลุ่มสื่อ เป็นเพราะว่าผลประกอบการที่ออกมาพิสูจน์แล้วว่า บริษัทได้เดินมาถูกทางที่รุกธุรกิจทีวีดาวเทียม
ราคาหุ้น RS ปิดที่ 5.35 บาท